ກຳປູເຈຍ ບູລະນະປະຕິສັງຂອນບັນດາອະນຸສາວະລີ ທະຫານອາສາສະໝັກ ຫວຽດນາມ
(ການບູລະນະປະຕິສັງຂອນອະນຸສາວະລີ
ທະຫານອາສາສະໝັກຫວຽດນາມ)
ຕອນເຊົ້າວັນທີ 21/01 ຢູ່ໃຈກາງແຂວງ Kampong Chhnang, ຫ່າງຈາກນະຄອນຫລວງ ພະນົມເປັນ ຂອງ ກຳປູເຈຍ ປະມານ 100 ກມ, ກະຊວງພິທີການ ແລະ ສາສະໜາ ກຳປູເຈຍ, ອຳນາດການປົກຄອງແຂວງ Kampong Chhnang ພ້ອມກັບອົງການທີ່ປຶກສາດ້ານການທະຫານ ຫວຽດນາມ ປະຈຳ ກຳປູເຈຍ ໄດ້ດຳເນີນການບູລະນະປະຕິສັງຂອນອະນຸສາວະລີທະຫານອາສາສະໝັກ ຫວຽດນາມ ແລະ ອະນຸສາວະລີເອກະລາດຢູ່ແຂວງ Kampong Chhnang. ກ່າວຄຳເຫັນທີ່ພິທີ, ທ່ານ Chhu Chan Deon ເຈົ້າແຂວງ, ປະທານແນວໂຮມສາມັກຄີພັດທະນາປະເທດຊາດ ກຳປູເຈຍ ແຂວງ Kampong Chhnang ຢືນຢັນຄວາມໝາຍອັນໃຫຍ່ຫລວງຂອງວັນທີ 7 ມັງກອນ (7/1/1979) ຄືນໃໝ່, ເຊິ່ງແມ່ນວັນທີ່ກອງທັບ ແລະ ປະຊາຊົນ ກຳປູເຈຍ ດ້ວຍການຊ່ວຍເຫຼືອສຸດຈິດສຸດໃຈ ແລະ ທັນການຂອງທະຫານອາສາສະໝັກ ຫວຽດນາມ ໄດ້ລຸກຂຶ້ນໂຄ່ນລົ້ມລະບອບດັບສູນເຊື້ອຊາດ ຂະແມແດງ, ເພື່ອ ໃຫ້ປະເທດກຳປູເຈຍ ຟື້ນຕົວ ແລະ ພັດທະນາຄືທຸກວັນນີ້. ຕາມທ່ານ Chhu Chan Deon ແລ້ວ, ເລື່ອງບູລະນະປະຕິສັງຂອນອະນຸສາວະລີທະຫານອາສາສະໝັກ ຫວຽດນາມ ຢູ່ແຂວງ Kampong Chhnang ແມ່ນເໝາະສົມກັບຄວາມໝາຍ ເປັນສັນຍາລັກແຫ່ງຄວາມສາມັກຄີມິດຕະພາບລະຫວ່າງ ກຳປູເຈຍ ແລະ ຫວຽດນາມ.
(ແຫຼ່ງຄັດຈາກ VOV)